Toshkentda keksalar ishlari bo‘yicha eng faol maslahatchilar aniqlandi

15-mart kuni “Turkiston” saroyida “Nuroniy” jamg‘armasi respublika boshqaruvi tomonidan tashkil etilgan “Eng faol keksalar va faxriylar ishlari bo‘yicha maslahatchi” ko‘rik-tanlovning respublika bosqichi bo‘lib o‘tdi. Bu haqda “Daryo”ga jamg‘arma matbuot xizmati xabar berdi.

Tanlovda ishtirokchilarning keksalar va faxriylar ishlari bo‘yicha maslahatchilari tomonidan nuroniylar va yoshlar o‘rtasida muloqotlar o‘tkazish, kengash va jamg‘arma oldiga qo‘yilgan vazifalar ijrosini ta’minlash, ijtimoiy-ma’naviy muhitni o‘rganish, yoshlar o‘rtasida huquqbuzarliklarning oldini olish hamda oilalarda ahillik, tinchlik, osoyishtalik va shukronalik bilan hayot kechirishni ta’minlash borasida olib borayotgan ishlari sinovdan o‘tkazildi.
Natijalarga ko‘ra, ko‘rik-tanlovning Qoraqalpog‘iston Respublikasi, viloyatlar va Toshkent shahri bosqichida 14 nafardan maslahatchi birinchi, ikkinchi va uchinchi o‘rinni egallab, respublika bosqichiga yo‘l oldi. Qolgan 158 nafari turli nominatsiyalar bo‘yicha taqdirlandi.
Yakuniy bosqichda qatnashgan maslahatchilarning barchasi 60 yoshdan yuqori bo‘lib, oliy ma’lumotga ega. Mutaxassisligi bo‘yicha ularning 6 nafari pedagog, 3 nafari iqtisodchi, 2 nafari huquqshunos, 3 nafari boshqa kasb egalari hisoblanadi, deyiladi xabarda.
Tanlovning yakuniy bosqichi g‘olib va sovrindorlari O‘zbekiston faxriylarning ijtimoiy faoliyatini qo‘llab-quvvatlash “Nuroniy” jamg‘armasi hamda fuqarolarning o‘zini o‘zi boshqarish organlari faoliyatini muvofiqlashtirish bo‘yicha hududiy kengashlari tomonidan qimmatbaho sovg‘alar bilan taqdirlandi.